Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 320/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“BJELOVARSKI KVARGL”

ES Nr.: PGI-HR-02382 – 3.1.2018.

ACVN ( ) AĢIN ( X )

1. Nosaukums vai nosaukumi

“Bjelovarski kvargl”

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Siers “Bjelovarski kvargl” ir produkts, ko iegūst no govs piena svaigsiera, ko pēc notecināšanas sajauc ar sāli un papriku un veido mazos, smailos konusos, kurus pēc tam žāvē un kūpina. Sieru “Bjelovarski kvargl” ražo tradicionālā veidā, izmantojot tikai roku darbu.

Pēc formas tas ir smails konuss, kura diametrs ir no 40 mm līdz 65 mm, augstums no 70 mm līdz 100 mm, bet svars no 60 g līdz 110 g. Tā masa ir blīva, tās konsistence ir stingra. Gatavā produkta krāsa ir no gaiši pelēkas līdz tumši sarkanai; pārgriežot to horizontāli, griezuma vieta ir sārtā krāsā ar labi redzamiem baltiem graudiem. Produkta garša ir viegli skāba un nedaudz asa, un tas smaržo pēc dūmiem, ar izteiktu paprikas aromātu. Gatavā produkta pH nepārsniedz 4,9, bet piena tauku saturs ir 14,5 g/100 g.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sieru “Bjelovarski kvargl” ražo no govs piena svaigsiera, kas notecināts. Tā ražošanā izmanto šādas sastāvdaļas: sāli, papriku un reizēm arī ķiplokus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi, sākot no izejvielu pārstrādes līdz galaprodukta ražošanai, jāveic 4. punktā norādītajā ģeogrāfiskajā apgabalā. Ja produktu tirgū nelaiž uzreiz, tad, lai saglabātu to svaigu, produktu ietin PVH plēvē un ievieto saldēšanas ierīcē, kur tas var glabāties līdz 15 dienām.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Sieru “Bjelovarski kvargl” ražo Bjelovar-Bilogora županijā, kas ziemeļos robežojas ar Koprivnica-Križevci županiju, ziemeļaustumos ar Virovitica-Podravina županiju, dienvidos ar Sisak-Moslavina županiju, bet rietumos ar Zagreb županiju. Bjelovar-Bilogora županijā ir piecas pilsētas: Bjelovara, Čazma, Daruvara, Garešnica un Grubišno Polje, un 18 pašvaldības: Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Veliki Grđevac, Veliko Trojstvo, Velika Trnovitica un Zrinski Topolovac.

5. Saikne ar ģeogrāfisko apgabalu

Produkta “Bjelovarski kvargl” aizsardzības pamatā ir Bjelovaras-Bilogoras (Bjelovar-Bilogora) županijā lietotā tradicionālā ražošanas metode, pateicoties kurai, produkts jau izsenis iemantojis ilgstošu atpazīstamību, ko tas saglabājis līdz pat šai dienai.

Bjelovaras-Bilogoras županija atrodas Horvātijas ziemeļrietumu daļā. Noteiktajā ģeogrāfiskajā apgabalā pārsvarā sastopami zemieņu apvidi, ko aizņem zālāji. Tāpēc jau kopš seniem laikiem vietējie iedzīvotāji tur nodarbojas ar lauksaimniecību un lopkopību. Piens un piena produkti ir svarīgas sastāvdaļas daudzos ēdienos, ko lieto uzturā Bjelovaras-Bilogoras apgabala iedzīvotāji. Vecākās dokumentālās liecības liecina, ka jau pirms 200 gadiem Bjelovaras-Bilogoras apgabala iedzīvotāji turēja mājlopus un gatavoja sieru.

Piena produkts, ko visbiežāk izmantoja kā dažādu ēdienu sastāvdaļu, bija govs piena svaigsiers vai tā izstrādājumi. Tā kā govs piena svaigsieram ir ierobežota ilguma glabāšanas laiks, mazie vietējie ražotāji izdomāja un izstrādāja veidu, tostarp žāvējot un kūpinot, kā iegūt sieru no govs piena svaigsiera, ko varētu lietot uzturā ilgāku laikposmu. Šī metode patiešām pagarināja siera glabāšanas laiku. Šis process ir cieši saistīts ar vietējo ražotāju zināšanām un prasmēm, kas ir ļoti svarīgas siera siešanai un tam, lai iegūtais siers būtu mīksts. Šī ražošanas metode ir kļuvusi tradicionāla, jo siera ražošanu pilnībā veic ar rokām, un šī metode, balstoties uz zināšanām un pieredzi, tiek nodota no paaudzes paaudzē.

Atšķirību starp sieru “Bjelovarski kvargl”, sieru “Turoš” (gatavo Međimurje županijā) un sieru “Prgica” (no Varaždin županijas) 2015. gadā pierādīja K. Valkajs savā doktora disertācijā, kuras izstrādāšanas laikā viņš veica arī zinātniskus pētījumus (Valkaj, K., Međimurski turoš u odnosu na varaždinsku prgicu i bjelovarski kvargl, doktora disertācija, 2015). Pētījuma rezultāti apstiprināja, ka pastāv manāmas atšķirības starp dažādu sieru tradicionālajām ražošanas metodēm, ķīmisko sastāvu, fizikālajām īpašībām, konsistenci un organoleptiskajām īpašībām (garšu un aromātu). Galvenais faktors, ar ko siera “Bjelovarski kvargl” ražošanas metode atšķiras no sieru “Turoš” un “Prgica” ražošanas metodes, ir tas, ka siers “Bjelovarski kvargl” pēc žāvēšanas tiek arī kūpināts (līdz 3 stundām), bet sierus “Turoš” un “Prgica” nekūpina. Sieram “Bjelovarski kvargl” konusveida forma ir smailāka nekā tā ir sieram “Prgica” vai sieram “Turoš”.

Mūsdienās siera “Bjelovarski kvargl” reputāciju apliecina fakts, ka tā nosaukums un tradicionālā pagatavošanas metode ir pieminēta piena un siera speciālistiem paredzētajos periodiskajos izdevumos, piemēram, žurnāla Mlijeko i ja (“Piens un es”) 2013. gada marta izdevumā.

Sieru “Bjelovarski kvargl” neražo rūpnieciski; katrs pārstrādes posms tiek veikts tradicionālajā veidā – tikai ar roku darbu un tradicionālo aprīkojumu. Tas vēl vairāk uzsver to, cik liela nozīme ir zinātībai, kas saglabāta mazajās Bjelovaras-Bilogoras županijas zemnieku saimniecībās; produkta žāvēšanas un kūpināšanas process pagarina tā glabāšanas laiku, un tas ir lietojams uzturā ilgāk nekā parastais svaigsiers.

Sieram “Bjelovarski kvargl” ir cēloniska saikne ar noteikto ģeogrāfisko apgabalu – Bjelovaras-Bilogoras županiju, un šīs saiknes pamatā ir produkta reputācija un tradicionālā ražošanas metode.

Īpaša atsauce uz produkta “Bjelovarski kvargl” reputāciju atrodama jau 20. gadsimta beigās un 21. gadsimta sākumā, kad reģionā, kas ietver Bjelovaras pilsētu un apvidu, notika pārtikas degustācijas pasākumi. Šādi pasākumi tiek rīkoti arī mūsdienās. Viens no pasākumiem, kas notiek jau daudzus gadus pēc kārtas, ir starptautiskais Bjelovaras gadatirgus (Međunarodni bjelovarski sajam), kurā lauksaimniecības produktu ražotāji izstāda un pārdod vietējās izcelsmes lauksaimniecības produktus no Bjelovaras-Bilogoras reģiona, tostarp sieru “Bjelovarski kvargl” (22. starptautiskais Bjelovaras rudens gadatirgus, 2014).

Bjelovaras pilsēta Bjelovaras-Bilogoras županijā ir pazīstama ar gadsimtiem ilgo piena un siera ražošanas tradīciju, kuras dēļ tā iesaukta par “siera pilsētu”. Šā iemesla dēļ Bjelovarā kopš 2006. gada rīko gadatirgu “Siera dienas siera pilsētā” (Dani sira u gradu sira (Siera dienas siera pilsētā), dalībnieku katalogs, 2015). Gadatirgū mazās saimniecības izstāda, reklamē un tirgo tradicionālos sierus no Bjelovaras-Bilogoras reģiona, tostarp arī sieru “Bjelovarski kvargl”. Īpaša vērtētāju žūrija novērtē sierus, labākajiem ražotājiem piešķirot balvas.

Siers “Bjelovarski kvargl” ir ieguvis zelta un sudraba apbalvojumus tirdzniecības gadatirgū, kas notika Grubišno polje (13. tirdzniecības gadatirgus – siera gadatirgus 2015, zelta un sudraba medaļas, kas piešķirtas OPG Ankica Kraljic ģimenes saimniecībai Bjelovarā).

Papildus vēsturiskajiem un kultūras aspektiem Bjelovaras-Bilogoras reģions ir arī slavens ar daudzveidīgo gastronomijas izstrādājumu klāstu, ko piedāvā ēdināšanas uzņēmumi, kuru pamatā ir tradicionālie vietējās izcelsmes produkti, kas nodrošina reģiona atpazīstamību (Bistro Franc, 2017. gada ēdienkarte).

Saikne starp siera “Bjelovarski kvargl” nosaukumu un Bjelovaras-Bilogoras reģionu ir redzama veidā, kādā reģions tiek popularizēts vairākās tūristu publikācijās, kur siers “Bjelovarski kvargl” tiek pasniegts kā tradicionāls produkts, kas veido daļu no daudzu reģiona saimniecību gastronomiskajiem piedāvājumiem (Kapljica turist d.o.o., Na krilima Bilogore (Spārnos Bilogorā)).

Siera “Bjelovarski kvargl” reputāciju visā pasaulē apliecina arī plašā pasaules mēroga publikācija par siera nozari – grāmata “Siers” (Oxford University Press, 2016, Cheese).

Tradicionālā siera “Bjelovarski kvargl” gatavošana, ko veic mazie ražotāji, saglabā tradīciju un neļauj tradicionālajiem piena produktiem izzust. Produkta “Bjelovarski kvargl” reputācija vietējā līmenī joprojām pastāv, pateicoties mazajiem vietējiem ražotājiem, kuri gan ikdienas sarunās, gan piedāvājot produktu vietējos tirgos, vienmēr ir uzsvēruši tā nosaukumu (Bjelovarski list (2015), “Bjelovarski kravlji sir ne gubi na popularnosti” (“Bjelovaras govs piena siers nezaudē popularitāti”)).

Atsauce uz specifikācijas publikāciju

(šīs regulas 6. panta 1. punkta otrā daļa)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Bjelovarski_kvargl_2019.pdf

(1) OV L 343, 14.12.2012., 1. lpp.